Martin Škrtel

**Martin Škrtel** (chybne označovaný ako *Martin Škrteľ*) (* 15. december 1984, Handlová) je  slovenský futbalový obranca a bývalý kapitán slovenskej reprezentácie. V súčasnosti pôsobí ako športový riaditeľ v slovenskom klube FC Spartak Trnava. V anketách futbalista roka obsadil v rokoch 2007, 2008, 2011 a 2012 prvé miesto.

V roku 2004 prestúpil z AS Trenčín do ruského klubu Zenit Petrohrad. Za neho odohral spolu 113 zápasov, v ktorých dal 5 gólov a v roku 2007 získal s klubom titul. 11. januára 2008 podpísal 4-ročný kontrakt za 6,5 miliónov libier s Liverpoolom. Stal sa tak vtedy najdrahším slovenským futbalistom. V roku 2012 vyhral Pohár EFL. Za Liverpool spolu odohral 320 zápasov, v ktorých strelil 18 gólov. V roku 2016 prestúpil do tureckého Fenerbahçe S.K. V klube pôsobil do roku 2019. V roku 2019 prestúpil do İstanbulu Başakşehir F.K., s ktorým vyhral tureckú ligu. Futbalovú kariéru ukončil posledným zápasom 21. mája 2022 v mužstve FC Spartak Trnava v slovenskej najvyššej lige. 

## Klubová kariéra

### FC Baník Prievidza a FK AS Trenčín
Škrtel začal svoju profesionálnu kariéru v miestnom FC Baník Prievidza a čoskoro si vybojoval prestup do FK AS Trenčín, kde v rokoch 2001 až 2004 odohral 44 zápasov a strelil 8 gólov.

### FK Zenit Petrohrad
31. júla 2004 Škrtel debutoval za Zenit Petrohrad v zápase Ruského pohára. Povedal, že prítomnosť slovenských a českých hráčov mu pomohla prispôsobiť sa novému tímu. Za klub odohral 113 zápasov a strelil 5 gólov, pričom v sezóne 2007 vyhral titul v ruskej Premier League. O jeho služby mali záujem Valencia, Tottenham Hotspur, Everton a Newcastle United, ale v prestupovom období v januári 2008 sa napokon upísal Liverpoolu. 

### Liverpool

#### Sezóna 2007/08
11. januára 2008 Škrtel podpísal s Liverpoolom zmluvu na štyri a pol roka a Liverpool za jeho služby zaplatil prestupovú čiastku vo výške 6,5 milióna libier. Po dokončení prestupu tréner Liverpoolu Rafael Benítez o Škrtelovi povedal:

V Liverpoole si vybral číslo 37. V podcaste Boris a Brambor v ktorom bol hosťom výber tohto čísla vysvetlil tým, že na drese nosil číslo 3, ale to si v Liverpoole vziať nemohol. Jeho priateľka hrala volejbal a nosila číslo 7. Rozhodol sa teda tieto dve čísla skombinovať dokopy.  Benítez v debutovej sezóne prirovnával Škrtela k legendárnemu obrancovi Liverpoolu Jamiemu Carragherovi. 

#### Sezóna 2008/09
Škrtel odštartoval sezónu 2008/09 dobre a nastúpil vo všetkých zápasoch Premier League okrem jedného a vytlačil tým Daniela Aggera na lavičku náhradníkov. Spolu s defenzívnym partnerom Jamiem Carragherom predviedol množstvo dobrých výkonov proti mnohým špičkovým tímom, najmä Manchestru United, Evertonu a Marseille v Lige majstrov UEFA. 5. októbra 2008 utrpel Škrtel vážne zranenie kolena po tom, čo nešikovne spadol pri súboji s Chedom Evansom v zápase proti Manchestru City, ktorý Liverpool vyhral 3:2. Neskôr sa potvrdilo, že si roztrhol zadný skrížený väz v pravom kolene, ale zranenie nebolo na toľko vážne, aby si vyžadovalo operáciu a očakávalo sa, že sa stihne vrátiť ešte pred Vianocami. 

28. decembra 2008 sa Škrtel vrátil po zranení ako náhradník pri výhre Liverpoolu vonku 5:1 nad Newcastlom. V druhej polovici sezóny bol pravidelným hráčom v základnej zostave Liverpoolu a jeho tím v Premier League skončil na druhom mieste s 86 bodmi.

#### Sezóna 2009/10
21. novembra 2009 strelil Škrtel svoj prvý gól za Liverpool pri remíze 2:2 s Manchestrom City. 26. februára 2010 bolo potvrdené, že si zlomil metatarzálnu kosť na pravej nohe. Mimo hry bol na osem týždňov. 18. augusta 2010 podpísal Škrtel s Liverpoolom predĺženie zmluvy o dva roky, čím sa klubu zaviazal až do roku 2014.
náhľad|Škrtel na predzápasovej rozcvičke v drese Liverpoolu v roku 2011

#### Sezóna 2010/11
Počas sezóny 2010/11 odohral Škrtel každú minútu každého zápasu v Premier League. 28. novembra v zápase proti Tottenhamu Hotspur na White Hart Lane strelil Škrtel svoj druhý gól v kariére za klub a svoj prvý vlastný gól v Premier League, ale Liverpool nakoniec zápas prehral 2:1. Na svoje 26. narodeniny bol kapitánom Liverpoolu v zápase Európskej lige proti Utrechtu. V máji 2011 Škrtel uviedol, že sezóna 2010/11 bola pre neho doteraz najlepšia v jeho kariére.

#### Sezóna 2011/12
27. augusta 2011 strelil Škrtel gól hlavou v zápase proti Boltonu Wanderers vo svojom prvom ligovom vystúpení v novej sezóne. V tomto zápase hral po prvýkrát na pozícií pravého obrancu. 18. septembra bol vylúčený pri prehre vonku 4:0 proti Tottenhamu.

18. decembra strelil Škrtel druhý gól Liverpoolu v ligovom zápase vonku proti Aston Ville pri výhre 2:0. Jeho prvý gól v roku 2012 padol v zápase piateho kola FA Cupu proti Brightonu & Hove Albion, keď otvoril skóre v priebehu piatich minút od výkopu hlavičkou z rohového kopu.

26. februára 2012 skóroval Škrtel proti Cardiff City vo finále Ligového pohára 2012. Liverpool vyhral 3:2 na penalty po tom, čo sa zápas skončil remízou 2:2, čím Škrtel získal svoju prvú trofej ako hráč Liverpoolu.

V polovici sezóny mal Liverpool najlepšiu defenzívnu bilanciu v Premier League. Ľavý obranca Liverpoolu José Enrique opísal Škrtela a Daniela Aggera ako „najlepšiu obrannú dvojicu v Premier League“.

10. apríla 2012 bol Škrtel po prvý raz v lige kapitánom Liverpoolu a priviedol svoj klub k výhre 3:2 nad Blackburn Rovers a zohral hlavnú úlohu pri prvom góle, keď dlhým centrom našiel Craiga Bellamyho, ktorý následne nahral na gól Maximu. 5. mája hral Škrtel vo finále FA Cupu 2012 proti Chelsea, ale Liverpool zápas prehral.

Škrtel bol v máji 2012 vyhlásený za hráča roka Liverpoolu.

#### Sezóna 2012/13
20. augusta 2012 Škrtel podpísal novú dlhodobú zmluvu s Liverpoolom. Po podpise zmluvy povedal:

Škrtelova sezóna začala zle, keď 18. augusta 2012 vyrobil penaltu pri prehre 3:0 nad West Bromom. O týždeň neskôr strelil prvý gól klubu v sezóne v zápase proti Manchestru City, ktorý sa skončil remízou 2:2. Neskôr v zápase jeho zle vykonanú spätnú prihrávku na Pepeho Reinu zachytil Carlos Tevez, a strelil vyrovnávajúci gól Manchestru City. V januári 2013 bol Škrtel vyradený zo základnej zostavy Liverpoolu po jeho slabom výkone pri prehre v FA Cupe nad Oldham Athletic. V druhej polovici sezóny nastúpil v Premier League len na štyri zápasy. Škrtel označil sezónu 2012/13 za „jednu z najhorších sezón v jeho kariére a určite najhoršiu počas jeho pôsobenia v Liverpoole“.

#### Sezóna 2013/14
V auguste 2013 sa objavila správa, že Liverpool odmietol od Neapolu ponuku na 10 miliónov libier za Škrtela. Neapool v tom čase trénoval jeho bývalý tréner z Liverpoolu Rafael Benítez.

Po vynechaní prvých dvoch zápasov sezóny pomohol Škrtel 1. septembra Liverpoolu udržať čisté konto domácim víťazstvom 1:0 proti Manchestru United. 9. novembra strelil svoj prvý gól v sezóne pri výhre 4:0 proti Fulhamu. 29. decembra zabezpečil Liverpoolu už v tretej minúte prvý gól v zápase proti Chelsea, ale Liverpool nakoniec zápas na Stamford Bridge prehral 2:1. 8. februára 2014 Škrtel strelil dvakrát gól v prvých desiatich minútach zápasu proti Arsenalu, čím pomohol Liverpoolu k víťazstvu 5:1. 22. marca skóroval pri výhre 6:3 nad Cardiff City. 

13. apríla strelil druhý gól Liverpoolu pri rozhodujúcej výhre 3:2 nad Manchestrom City na Anfielde, čím dosiahol sedem gólov v sezóne 2013/14 v Premier League. Od svojho návratu proti Manchestru United v treťom zápase sezóny hral za Liverpool každú minútu v Premier League.

#### Sezóna 2014/15
4. novembra bol Škrtel kapitánom Liverpoolu v zápase Ligy majstrov proti Realu Madrid na štadióne Santiago Bernabéu, keďže kapitán Steven Gerrard a jeho vicekapitán Jordan Henderson boli obaja na lavičke náhradníkov. Liverpool zápas prehral 0:1. 

Po zlom úvode sezóny presedlal v októbri manažér Brendan Rodgers do trojčlennej defenzívy, pričom rozhodujúcu úlohu zohral Škrtel. Jeho tempo, atletika a schopnosti hrať s loptou boli v tejto formácii kľúčové.

21. decembra v ligovom zápase na Anfielde proti Arsenalu dostal Škrtel ranu do hlavy pri náhodnej zrážke s Olivierom Giroudom. Jeho ošetrenie pridalo deväť minút nadstaveného času, v ktorom sa Škrtel v 97. minúte postaral o vyrovnanie na remízu 2:2. 8. marca 2015 v zápase šiesteho kola FA Cupu proti Blackburn Rovers bol Škrtel vystriedaný a následne prevezený do nemocnice po kolízii s Rudym Gestedem. Neskôr v tom istom mesiaci dostal od anglického futbalového zväzu disciplinárny trest na tri zápasy za násilné správanie a za hrubý faul na brankára Manchestru United Davida de Gea. Neúspešne sa odvolal a tvrdil, že to bolo neúmyselné.

#### Sezóna 2015/16
10. júla 2015 podpísal Škrtel novú zmluvu s Liverpoolom. 23. septembra 2015 odohral svoj 300. zápas za Liverpool v zápase ligového pohára nad Carlisle United. 

6. decembra 2015 sa Škrtel pripojil k svojmu bývalému partnerovi z obrany Jamiemu Carragherovi na druhej priečke na zozname *All Time Premier League Own Goals*, keď strelil svoj siedmy vlastný gól v zápase proti Newcastle United. 20. decembra sa Škrtel zranil a mimo hry bol na šesť týždňov. Sezóna 2015/16 bola zároveň Škrtelova posledná sezóna v Liverpoole. S klubu sa po vzájomnej dohode s trénerom Jürgenom Kloppom rozhodol odísť.

### Fenerbahçe
[náhľad|Škrtel v drese [Fenerbahçe SK|Fenerbahçe v roku 2017]]
14. júla 2016 Škrtel podpísal zmluvu s tureckým klubom Fenerbahçe za prestupový poplatok vo výške 5 miliónov libier. Vo svojej prvej sezóne vo Fenerbahçe odohral Škrtel v lige 31 zápasov, v ktorých strelil 2 góly.

Na konci sezóny sa hovorilo, že Škrtel by sa mohol vrátiť do anglického futbalu. Jeho tréner Karol Csontó odmietol klebety o prestupe s tým, že „návrat Martina Škrtela do Anglicka sa konať nebude ani keby to bola Chelsea“.  Dodal, že Škrtel je so svojím pôsobením vo Fenerbahçe spokojný.

Počas jesene 2018 a jari 2019 bol Škrtel spájaný s prestupom do Barcelony, ktoré Škrtel odmietol pretože sa jednalo len o polročné hosťovanie.

### Atalanta
9. augusta 2019 Škrtel prestúpil do talianskej Atalanty, ktorý pôsobí v Serie A. Jeho zmluva bola ukončená o tri týždne neskôr po vzájomnej dohode. Nedokázal sa adaptovať na nové prostredie, podmienky a tréningové metódy. V rozhovore o týždeň neskôr Škrtel povedal, že hráčovi ako on jednoducho nesedí systém Atalanty. 17. septembra 2019 Prezident Atalanty Antonio Percassi  v rozhovore uviedol, že jedným z dôvodov jeho odchodu môže byť Škrtelova manželka Barbora. Percassi povedal, že sa nechcela presťahovať do Bergama.

### İstanbul Başakşehir
2. septembra 2019 sa vrátil do Turecka podpisom zmluvy s İstanbulom Başakşehir. V sezóne odohral 20 zápasov a strelil tri góly. Başakşehir vyhral ligový titul v Süper Lig 2019/20. Bol to prvý titul v najvyššej súťaži v histórii klubu. Po zranení achillovej šľachy sa pol roka pred vypršaním zmluvy s klubom dohodol na odchode z klubu.

### Spartak Trnava
V auguste 2021 sa Škrtel po 17 rokoch vrátil na Slovensko a podpísal zmluvu so Spartakom Trnava. Škrtel sa 26. februára 2022 predstavil vo svojom premiérovom derby medzi Spartakom a Slovanom Bratislava. Zápas na Tehelnom poli sa skončil bezgólovou remízou. Neskôr, 1. marca 2022, Škrtel prekonal klubový rekord v Trnave a stal sa najstarším klubovým strelcom.

8. mája 2022 Škrtel so Spartakom Trnava vyhral Slovnaft Cup 2021/2022. Trnava vo finále na Tehelnom poli vyhrala nad Slovanom Bratislava po penaltovom rozstrele.

### Ukončenie kariéry
17. mája 2022 Škrtel so slzami v očiach oznámil koniec svojej futbalovej kariéry. Kariéru sa rozhodol ukončiť pre problémy s jeho zdravím:

### Po skončení kariéry
#### Kluby z nižších slovenských líg
Po skončení kariéry Škrtel splnil svoj sľub a začal hrať za svoj detský klub FK Hajskala Ráztočno. Na jeho debutový zápas prišlo 1700 divákov. Škrtel je tiež často vídavaný na zápasoch Spartaka Trnava. Chodí do kotla domácich fanúšikov a často zápasy prežíva s veľkou horlivosťou.

Od marca 2026 hráva aktívne futbal v nižšej lige za TJ SPP Veľké Bierovce-Opatovce.

#### Liverpool Legendy
Škrtel si od Liverpoolu vyslúžil poctu v podobe pozvánok na zápasy legiend. Prvý zápas za liverpoolske legendy odohral proti legendám Manchestru United. Druhý zápas odohral proti legendám Celticu a tretí proti legendám Chelsea.

## Reprezentačná kariéra
náhľad|328x328bod|Škrtel na tréningu slovenskej reprezentácie v roku 2010
Škrtel hrával reprezentačný futbal za mládežnícke tímy Slovenska a v seniorskom tíme debutoval v roku 2004. 

Bol vybraný do slovenskej reprezentácie na Majstrovstvá sveta vo futbale 2010, čo bol prvý postup Slovenska na MS od jeho vzniku v 1993. Zohral kľúčovú úlohu pri víťazstve tímu 3:2 nad úradujúcim majstrom Talianskom. Pamätným v tomto zápase je jeho zablokovanie čistého gólu na bránkovej čiare. Slovensko na majstrovstvách sveta postúpilo do play-off, kde podľahlo v osemfinále Holandsku, ktoré sa napokon dostalo až do finále turnaja. 

Škrtel bol kapitánom Slovenska v kvalifikácii na Majstrovstvá Európy 2016, v ktorej Slováci porazili obhajcu titulu Španielsko na ceste do kvalifikácie na záverečný turnaj vo Francúzsku. Na turnaj postúpili a dostali sa až do osemfinále. 

Škrtel si na seba reprezentačný dres obliekol 104 krát čo z neho robí štvrtého Slováka s najväčším počtom zápasov za reprezentáciu.

22. februára 2019 oznámil Škrtel vo veku 34 rokov svoj odchod z reprezentácie spolu s ďalším reprezentačným obrancom Tomášom Hubočanom a útočníkom Adamom Nemcom. 

Táto trojica sa rozlúčila 13. októbra 2019 v priateľskom zápase proti Paraguaju. Škrtel hral v základnej jedenástke ako kapitán a po 30 minútach ho vystriedal Denis Vavro. Vavro je známy tým, že Škrtela označil za jeden zo svojich futbalových idolov.

## Osobný život
Martin má dvoch súrodencov a to staršieho brata Dušana a staršiu sestru Marcelu. Škrtel je ženatý a má syna Mattea, ktorý sa narodil v Liverpoole. Jeho manželkou je Barbora Škrtelová. Pár sa zosobášil v roku 2012 v Čereňanoch. Škrtel opakovane do rôznych dražieb venoval svoje futbalové vybavenie a výťažky z neho putovali deťom s vážnymi chorobami. Opakovane sa ako hosť zúčastnil v relácii Modré z neba. V roku 2020 vyšla o Martinovi Škrtelovi kniha s názvom Odhodlaný bojovník. V roku 2023 mal premiéru celovečerný film o jeho živote. 

## Kontroverzia
V júni 2016 bola na instagramový účet Škrtelovho kamaráta pridaná spoločná fotka s popisom "Škrťo je veľký pán" a k fotke bol pridaný hashtag #KloppjeKKT  čo malo odkazovať na trénera Liverpoolu Jurgena Kloppa. Škrtel v komentári reagoval, "tento hashtag je top." Vzápätí na to jeho kamarát reagoval "Snáď si to Jurgen neprečíta" na čo Škrtel následne reagoval "dúfam, že áno"  Škrtel sa následne za svoje vyjadrenia ospravedlnil.  Konflikt medzi Škrtelom a Kloppom by už nemal pretrvávať o čom svedčí aj fakt, že v roku 2023 sa osobne streli na predsezónnej príprave Liverpoolu v Singapure.

Po ukončení futbalovej kariéry vyplávalo na internet video, v ktorom Škrtel v bare spoločne s jeho známymi spoločne skandujú známy pokrik  *„ŠK Slovan, s*****á Bratislava“*. Aj za túto udalosť sa Martin ospravedlnil so slovami, že to bolo nešťastné a nevhodné. 

## Štatistiky
**Klubové**

**Reprezentačné**

## Úspechy
**Zenit Petrohrad**

* Russian Premier League: 2007

**Liverpool**

* EFL Cup: 2012
* FA Cup: (2. miesto - 2011/12)

**Istanbul Başakşehir F.K**

* Süper Lig: 2019-2020

**FC Spartak Trnava**

Slovenský pohár: 2021/22

**Individuálne**

* Juniorský majster Slovenska: 2001
* Cena Petra Dubovského: 2005
* Futbalista roka: 1. miesto - 2007, 2008, 2011 a 2012 | 2. miesto - 2006, 2009
* Hráč sezóny v Liverpoole: 2011/2012
* Hráč mesiaca v Liverpoole: Február 2012

## Referencie

## Iné projekty

## Externé odkazy
* Oficiálna webstránka
* Martin Škrtel na national-football-tea

Kategória:Slovenskí futbalisti
Kategória:Futbaloví obrancovia
Kategória:Hráči FK AS Trenčín
Kategória:Hráči FK Zenit Petrohrad
Kategória:Hráči Liverpool FC
Kategória:Hráči FC Spartak Trnava
Kategória:Hráči FA Premier League
Kategória:Hráči Majstrovstiev sveta vo futbale 2010
Kategória:Hráči Majstrovstiev Európy vo futbale 2016
Kategória:Osobnosti z Handlovej